Subject: Vabariigi Valitsuse seaduse ja teiste seaduste muutmise seaduse eelnõu väljatöötamiskavasus
From: "Kersti Raenok" <[email-masked]>
To: "Info - SOM" <[email-masked]>
Cc: "Agne Ojassaar" <[email-masked]>
Date: Wed, 3 Dec 2025 16:46:30 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere!

Terviseamet tutvus Vabariigi Valitsuse seaduse ja teiste seaduste muutmise
seaduse eelnõu väljatöötamiskavatsusega. Amet riiklikku- ja
haldusjärelevalvet tegeva asutusena toetab väljatöötamiskavatsuse
oodatavat eesmärki – üle vaadata hetkel kehtiv haldusjärelevalve
regulatsioon tervikuna ning luua haldusjärelevalve regulatsioon, mis on
arusaadav ja selgelt piiritletud nii selle kohaldajale kui ka isikule,
kelle suhtes seda kohaldatakse. Samuti nõustub amet senisest selgema
mõistete defineerimise vajadusega.

Mis puudutab haldusjärelevalve  teostaja õigusi ja rakendatavate meetmete
piisavust, siis sõltub see esmalt, kuidas defineeritakse haldusülesande
mõiste. Kui haldusülesande mõistet sisustatakse laialt, tulenevalt
järelevalvatava isikust, ja selle alla kuuluvad ka nö abitegevused, mille
teostamisel ei erine haldusorgan eraõiguslikust juriidilisest või
füüsilisest isikust, siis peaks haldusjärelevalve tegemisel kasutamiseks
olev meetmete pakett olema ka laiem ning võib pigem olla sarnane riikliku
järelevalve käigus kasutatavaga.

Seonduvalt vaidemenetluse kui vahendiga haldusvigade korrigeerimiseks ja
kõrgemalseisvale asutusele vaidealluvusega, märgime, et antud muudatus
võib küll tuua senisest rohkem ministeeriumide tähelepanu valitsemisala
praktikas tõusetuvatele probleemidele ja vaidlustele, kuid vaiete
lahendamine kõrgemal tasandil võib endaga kaasa tuua ka valdkondade
täpsemate sisuteadmiste kompetentsi tõstmise ja hoidmise vajaduse ega
pruugi olulisel määral vähendada allasutuste töökoormust, kes seni vaideid
lahendavad, kuna sellisel moel vaiete lahendamine tähendab täiendavat
suhtlemist, olemasolevate menetlusega seotud info ja dokumentide jagamist
jms.

Korralduse täitmisest järelevalvatava asemel. Ameti arvates ei peaks
haldusjärelevalve organi poolt haldusjärelevalve korras antud korralduse
järelevalvatava isiku asemel täitmise  võimalus olema tavapärane.
Asendustäimist võiks kasutada üksnes teatud kiiret ja kohest lahendamist
vajavates olukordades, et asendustäitmises ei nähtaks mingil hetkel
järelevalvatava jaoks mugavat viisi olukorra lahendamiseks, millega
järelevalvatavale kaasneb üksnes tagantjärgi kulude asendustäitmise korras
hüvitamine.

Lugupidamisega

Kersti Raenok

jurist

õigusosakond

+372 5193 6080

[email-masked]

Terviseamet

+372 794 3500

 <mailto:[email-masked]> [email-masked]
 <http://www.terviseamet.ee/> www.terviseamet.ee

Paldiski mnt 81, 10614 Tallinn

Käesolev kiri on mõeldud ainult kirja adressaatidele. Kui olete saanud
kirja ekslikult, palun teavitage koheselt selle saatjat ning kustutage
saadud kiri koos kõikide lisadega. NB! Juurdepääsupiirangu märkega
dokumentide avaldamine kõrvalistele isikutele on keelatud.